TPLAS ประกาศจ่ายปันผลระหว่างกาล 0.10 บ./หุ้น จ่าย 30 เม.ย. หลังเลื่อนประชุมผถห.
TPLAS ประกาศจ่ายปันผลระหว่างกาล 0.10 บ./หุ้น จ่าย 30 เม.ย. หลังเลื่อนประชุมผถห.
TPLAS ประกาศจ่ายปันผลระหว่างกาล 0.10 บ./หุ้น จ่าย 30 เม.ย. หลังเลื่อนประชุมผถห.
7 เม.ย. 2563

นายธีระชัย ธีระรุจินนท์ กรรมการผู้จัดการ บริษัท ไทยอุตสาหกรรมพลาสติก (1994) จำกัด (มหาชน) หรือ TPLAS เปิดเผยว่า ที่ประชุมคณะกรรมการบริษัทฯ ได้มีมติเลื่อนการประชุมสามัญผู้ถือหุ้นประจำปี 2563 จากเดิมที่กำหนดไว้ วันที่ 9 เมษายน 2563 ออกไปโดยไม่มีกำหนด และจะมีการแจ้งกำหนดวันประชุมสามัญผู้ถือหุ้นประจำปีใหม่อีกครั้ง เมื่อสถานการณ์คลี่คลาย
ทั้งนี้ เพื่อไม่ให้สิทธิการรับเงินปันผลของผู้ถือหุ้นได้รับผลกระทบจากการเลื่อนการประชุมผู้ถือหุ้นดังกล่าว ที่ประชุมคณะกรรมการบริษัทฯ ได้มีมติอนุมัติจ่ายปันผลระหว่างกาล จากกำไรสุทธิของบริษัทฯ ในอัตรา 0.10 บาทต่อหุ้น รวมเป็นเงินปันผลที่จะจ่ายทั้งสิ้น 27,000,000 บาท โดยได้กำหนดวันกำหนดรายชื่อผู้ถือหุ้นเพื่อรับสิทธิในการรับเงินปันผล (Record Date) ใหม่เป็นวันที่ 17 เมษายน 2563 และวันที่ไม่ได้รับสิทธิปันผล (XD) วันที่ 16 เม.ย. 2563 เพื่อจ่ายปันผลในวันที่ 30 เมษายน 2563
ขณะที่ กรรมการผู้จัดการ บริษัท ไทยอุตสาหกรรมพลาสติก (1994) จำกัด (มหาชน) หรือ TPLAS กล่าวเพิ่มว่า  จากสถานการณ์การแพร่ระบาดของไวรัสโควิด – 19 ส่งผลต่อการขนส่งวัตถุดิบเพื่อการผลิต ทำให้แผนการผลิตกล่องกระดาษบรรจุอาหารล่าช้า ออกเป็นเดือนเมษายน-พฤษภาคม ที่คาดว่าจะผลิตอยู่ที่ 650,000 ใบต่อเดือน จากแผนเดิมที่คาดว่าจะเริ่มดำเนินการเดินเครื่องผลิตสินค้ากล่องบรรจุอาหารได้ในเดือนมีนาคมนี้
นอกจากนี้ บริษัทฯ ยังคงเดินหน้าพัฒนาผลิตภัณฑ์ใหม่ๆ เพิ่มขึ้น โดยเบื้องต้นคาดว่าจะเห็นได้ในช่วงครึ่งปีหลัง อาทิ ผลิตภัณฑ์ประเภทถ้วยชามกระดาษ ซึ่งบริษัทฯ คาดว่าจะมียอดขายจากผลิตภัณฑ์แบรนด์ “B-LEAF” ผลิตภัณฑ์เพื่อสิ่งแวดล้อม ในปีนี้ประมาณ 30 ล้านบาท
ทั้งนี้ในส่วนของภาพรวมธุรกิจบรรจุภัณฑ์ถุงบรรจุอาหาร และ ถุงหูหิ้ว ภายใต้ตราสินค้า  “หมากรุก” และฟิล์มยืดห่อหุ้มอาหาร ภายใต้ตราสินค้า “Vow Wrap” นั้น กรรมการผู้จัดการ TPLAS กล่าว ว่า ความต้องการใช้บรรจุภัณฑ์ถุงพลาสติก ประเภทถุงบรรจุอาหาร และ ถุงหิ้ว ยังมีอย่างต่อเนื่อง โดยจะเห็นได้จากในช่วง 1-2 เดือนที่ผ่านมา ยังคงมียอดคำสั่งซื้อจากตัวแทนจำหน่าย ( ยี่ปั่ว ซาปั่ว ) อย่างสม่ำเสมอ แม้ว่าจะไม่หวือหวา เมื่อเทียบกับช่วงก่อนหน้านี้ เพราะมองว่าถุงพลาสติก เป็นสินค้าที่เป็นที่ต้องการของผู้บริโภคส่วนใหญ่ โดยเฉพาะกลุ่มที่จับจ่ายใช้สอบในตลาดสด อาทิ อาหารสด หรือแม้แต่อาหารร้อน ที่สำคัญ เป็นสินค้าที่สามารถตอบโจทย์พฤติกรรมผู้บริโภคได้มากที่สุด